DECRETO 300/2008, do 30 de decembro, polo que se regulan os termos da xestión do treito enlace de Cea-A52, da autoestrada autonómica Alto de Santo Domingo-A52.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 22/01/2009

A Xunta de Galicia ten entre os seus obxectivos fundamentais a mellora da ordenación do territorio da comunidade autónoma. Para acadar tal obxectivo, cómpre dotar Galicia dunha ampla rede de infraestruturas viarias, que actúen como elementos vertebradores do territorio.
Por outra banda, o Goberno autonómico persegue impulsar o desenvolvemento económico equilibrado e sustentable de Galicia, reforzando a cohesión socioterritorial para corrixir os desequilibrios internos, favorecendo a dinamización das zonas con menor desenvolvemento económico en Galicia. Para lograr este obxectivo xenérico a Xunta de Galicia ten os obxectivos específicos de priorizar o investimento en infraestruturas, impulsar o desenvolvemento do tecido económico e empresarial endóxeno e o desenvolvemento de turismo sustentable de xeito diferenciado respecto a outras comarcas máis favorecidas.
Considerando como eixe fundamental a rede que une Santiago de Compostela e Ourense, adoptáronse os mecanismos necesarios para establecer a colaboración entre as diferentes administracións.
Tras o acordo entre as administracións autonómica e central para a construción dunha autoestrada entre Santiago de Compostela e Ourense, o Ministerio de Fomento abordou a execución dun primeiro treito entre Santiago de Compostela e o Alto de Santo Domingo, asumindo a Xunta de Galicia a execución do treito restante desde o Alto de Santo Domingo ata a conexión coa autovía A-52. Con este obxecto, creouse a Sociedade Pública Autoestrada Alto de Santo Domingo-Ourense, S.A., Aceousa, e, mediante o Decreto 432/2003, do 5 de decembro, regulouse a construción, explotación e conservación e os termos da xestión por aquela sociedade do treito cuxa construción asumirá a Administración autonómica.
En exercicio das súas competencias, a Xunta de Galicia aprobou o Decreto 193/2007, do 4 de outubro, polo que se regulan os termos da xestión do treito Alto de Santo Domingo-enlace de Cea, que se atopa na actualidade en explotación. Esta disposición supuxo a asunción por parte da Administración autonómica das peaxes que resultarían de aprobar, para este treito, a aplicación das tarifas vixentes nos itinerarios da autoestrada de titularidade estatal, entre Santiago de Compostela e o Alto de Santo Domingo.
Ante a próxima entrada en funcionamento do treito comprendido entre o enlace de Cea e a autovía A52, faise preciso adoptar medidas específicas coherentes co réxime de explotación vixente no treito Alto de Santo Domingo-enlace de Cea, que garantan a asunción pola Xunta de Galicia das peaxes que se establezan para este novo treito.
Este decreto ten por obxecto aprobar a aplicación das tarifas vixentes no treito Alto de Santo Domingo-enlace de Cea para o novo treito enlace de Cea-A52, o que permite asegurar a adecuación daquelas a prezos de mercado, ademais de manter a necesaria coherencia da actuación da Administración autonómica coa estatal, todo isto no marco dos acordos subscritos no seu día.
Así mesmo, tal e como se recolle no Decreto 193/2007, do 4 de outubro, regularase un réxime específico que permita a asunción pola Administración autonómica das peaxes establecidas para o novo treito. E isto sen prexuízo de posterior adopción das medidas que, por proposta das consellerías de Economía e Facenda e de Política Territorial, Obras Públicas e Transportes, se consideren oportunas para regular con carácter definitivo o modelo de xestión da autoestrada e a modificación do Decreto 432/2003 e a dos instrumentos de colaboración subscritos coa Administración xeral do Estado e coa sociedade Aceousa.
Na súa virtude, por proposta da conselleira de Política Territorial, Obras Públicas e Transportes, e logo de deliberación do Consello da Xunta de Galicia na súa reunión do día trinta de decembro de dous mil oito,
DISPOÑO:
Artigo 1º
Apróbanse as tarifas de aplicación no treito enlace de Cea-A52, correspondente á autoestrada de titularidade autonómica entre Alto de Santo Domingo e a autovía A52:
Vehículos lixeiros: 0,0747 /km máis IVE.
Vehículos pesados 1: 0,1260 /km máis IVE.
Vehículos pesados 2: 0,1494 /km máis IVE.
Artigo 2º
No treito de autoestrada enlace de Cea-A52, a sociedade pública Aceousa percibirá como ingresos propios as contías que deriven da aplicación das tarifas aprobadas pola Administración ao percorrido efectivo realizado polos usuarios. Os importes serán aboados pola Consellería de Política Territorial, Obras Públicas e Transportes, e non será, pois, de aplicación o pagamento da peaxe por parte dos usuarios. Nestes termos, este decreto modifica o Decreto 432/2003, unicamente no extremo citado, mantendo vixente o resto das súas previsións.
Disposición adicional
As consellerías de Economía e Facenda e de Política Territorial, Obras Públicas e Transportes, logo da realización dos correspondentes estudos, elevarán ao Consello da Xunta de Galicia unha proposta conxunta de medidas dirixidas a regular, con carácter definitivo, o modelo de xestión da autoestrada Alto de Santo Domingo-A52 e a modificación do Decreto 432/2003 e dos instrumentos de colaboración subscritos coa Administración xeral do Estado e coa sociedade Aceousa.
Disposición transitoria
En tanto non se subscriba o convenio a que se refire a disposición adicional, para axustarse ao novo marco normativo será de aplicación o previsto no convenio vixente en todos aqueles aspectos que non contradigan o establecido neste decreto.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, trinta de decembro de dous mil oito.
Emilio Pérez Touriño
Presidente
Mª José Caride Estévez
Conselleira de Política Territorial, Obras Públicas
e Transportes